**SOCIALNE INOVACIJE SO KLJUČNE PRI SOOČANJU S PROBLEMATIKO STARANJA PREBIVALSTVA IN DOLGOTRAJNE OSKRBE**

**Izziv demogafskih sprememb in starajoče družbe**

Projekcije prebivalstva kažejo, da se bo v prihodnjih letih število starih 65 let ali več v Sloveniji močno povečalo. Zaradi demografskih sprememb se bo tudi kazalnik starostne odvisnosti[[1]](#footnote-1) precej zvišal. Problemi povezani s staranjem prebivalstva že sedaj močno vplivajo na družbo in predstavljajo velik izziv za naš prihodnji razvoj: zagotavljanje kakovostne oskrbe za starejše v starajoči družbi, razumevanje dolgožive družbe, zagotavljanje ustrezne infrastrukture za storitve dolgotrajne oskrbe, soočanje s stigmo in diskriminacijo starostnikov ter zagotavljanje trajnostne prihodnosti za vse generacije. Potrebe po socialnih in zdravstvenih storitvah ter programi, namenjenih starejšim, se bodo povečevale. Podaljševanje življenjske dobe namreč ne pomeni nujno tudi podaljševanje let zdravega življenja, ampak se s podaljševanjem življenjske dobe povečuje obseg zdravstvenih težav, ki vplivajo na sposobnost samostojnega življenja in kakovostnega staranja. S starostjo se tako veča delež oseb, ki potrebujejo pomoč in podporo pri vsakodnevnih aktivnostih. Na vseh področjih socialnega varstva in dolgotrajne oskrbe bi se podporne storitve morale širiti, a je žal veliko omejitvenih dejavnikov, ki pomembno zavirajo učinkovito vzpostavitev sistema, ki le-te v praksi zagotavlja. Dodatno se danes srečujemo s sistemsko neurejenostjo dolgotrajne oskrbe, ki vključuje neustreznost prostorov nekaterih domov za starejše in kadrovsko problematiko.

**Kakšna je vloga države in kako zagotoviti dostopnost do programov socialnega varstva?**

Država in lokalne skupnosti so v okviru socialnega varstva dolžne zagotavljati pogoje, v katerih posamezniki lahko dosegajo zadovoljivo raven kakovosti življenja in ustreza merilom človeškega dostojanstva. Cilj vsake moderne družbe je stremeti k splošnemu izboljšanju kakovosti življenja posameznikov, krepitvi družbene povezanosti, medsebojne solidarnosti in socialne vključenosti. Inovacije in razvoj se morajo usmeriti tudi na področje dolgotrajne oskrbe. Namreč, potrebe uporabnikov storitev socialnega varstva in dolgotrajne oskrbe se spreminjajo skozi generacije, postajajo vedno bolj kompleksne in potrebujejo hitrejši odziv ter zahtevajo multidisciplinarna znanja z različnih področij za njihovo reševanje. Potrebno je poskrbeti za širok nabor socialnih programov in storitev, ki nudijo možnost izbire. Pri tem država in lokalne skupnosti delujejo v vlogi tako regulatorja kot financerja. Pomemben prispevek k izboljšanju razpoložljivosti in pestrosti bo tudi pri izboljšanju dostopnosti in dosegljivosti različnih storitev in programov socialnega varstva.

**Zakaj so socialne inovacije odgovor in kakšna je vloga projekta SI4CARE**?

Pomemben del rešitve lahko predstavlja projekt SI4CARE - Socialne inovacije za celostno oskrbo starajočega se prebivalstva v regijah ADRION, ki stremi k zdravemu in družbeno vključenemu staranju. Vizija projekta je vzpostaviti učinkovit ekosistem dolgotrajne oskrbe, ki temelji na socialnih inovacijah. Ekosistem bo omogočala digitalizacija ter ga podpirala zakonodaja. Ekosistem bo v pomoč starostnikom tudi na odročnih oziroma oddaljenih območjih, kjer jih bo ohranjal vključene v skupnost. Glavni cilj projekta je prispevati k ustvarjanju učinkovitega ekosistema za uporabo socialnih inovacij v okviru integrirane socialne in zdravstvene oskrbe starostnikov v državah ADRION.

**Kakšna je vloga lokalnih skupnosti?**

Pomemben vidik soustvarjanja rešitev predstavlja lokalna skupnost, ki vključuje in aktivira (mestne) občine. Lokalna skupnost ima pomembno vlogo pri zagotavljanju regijske dostopnosti programov, ki so bolje usklajeni s specifičnimi situacijami in potrebami v posameznih lokalnih – regionalnih okoljih. Lokalne skupnosti poznajo potrebe svojih prebivalcev, specifike lokalnega okolja in imajo najboljšo možnost za povezovanje različnih deležnikov ter se lahko glede na način delovanja zelo hitro odzovejo na nastale situacije in vsakokratne potrebe uporabnikov v njihovem okolju.

S svojim skupnim delom želimo prispevati tudi k pozitivni spremembi razmerja med uporabniki skupnostnih oblik socialnega varstva in uporabniki institucionalnih oblik socialnega varstva. Okrepitev skupnostnih oblik socialnega varstva je v skladu z nacionalno strategijo in v skladu z usmeritvami deinstitucionalizacije ter dolgotrajne oskrbe, kjer prihajajo v ospredje storitve, ki temeljijo na (personaliziranih) potrebah posameznih uporabnikov. Skupnostne oblike oskrbe namreč podaljšujejo bivanje v domačem okolju in preprečujejo socialno izključenost. S tem prispevamo k krepitvi razvoja posameznika za njegovo samostojno življenje in ohranjamo njegovo aktivno vključenost v skupnost. Vsekakor je postalo jasno, da je v prihodnje potrebno pospešiti razvojne spremembe na področju deinstitucionalizacije in razvoja skupnostnih storitev (dolgotrajne) oskrbe. Potrebno je stremeti tudi k večji implementaciji in uporabi modernih informacijsko komunikacijskih tehnologij in drugih elementov digitalizacije, ki bo v prihodnje vplivala tudi na izvajanje storitev v okviru socialnega varstva, še posebej na področju dolgotrajne oskrbe.

**Primer dobre prakse: Mestna občina Novo mesto – zgled za druga lokalna okolja**

Dober primer je že danes Mestna občina Novo mesto, ki s svojim prispevkom k regionalni ureditvi področja dolgotrajne oskrbe predstavlja prvi primer dobre prakse in mogočih sinergij ob povezovanju deležnikov na nacionalnem nivoju. Povezovanje projekta SI4CARE in Mestne občine Novo mesto sledi izgraditvi in podpori ekosistema, vzpostavitvi povezovanja in sodelovanja deležnikov, ki lahko prispevajo k uresničevanju poslanstva socialnega varstva v Republiki Sloveniji. Dogodek bo namreč sestavljal nabor rešitev v praksi (socialnih inovacij), ki v lokalnem okolju učinkovito delujejo.

Dogodek bo potekal v živo**, v sredo, 8. septembra 2021, s pričetkom ob 10. uri** **in predvidenim koncem ob 12:30** v prostorih **Kulturnega centra Janeza Trdine Novo mesto, Trdinova dvorana (Novi trg 5, 8000 Novo mesto)**. S tem dogodkom želimo predvsem spodbuditi lokalne skupnosti k aktivnemu pristopu k socialnemu razvoju in vlaganju vanj. Na samem dogodku **želimo predstaviti regionalne primere dobre prakse, usmeriti pogled v prihodnost, poiskati morebitna partnerstva za iskanje sinergij na področju dolgotrajne oskrbe, z željo po aktiviranju preostalih lokalnih deležnikov**. Povezovanje omenjenih deležnikov predstavlja primer dobre prakse oziroma **zgled za druga lokalna okolja** v Republiki Sloveniji, da se aktivno lotijo priprave strategije za dolgotrajno oskrbo v njihovi regiji. Že danes lahko potrdimo, da bodo z nami naslednji govorci, prof. dr. Vlado Dimovski, vodja projekta SI4CARE, gospod Gregor Macedoni, župan Mestne občine Novo mesto. Med povabljenimi govorci pa bodo tudi minister za delo, družino, socialne zadeve in enake možnosti, gospod Janez Cigler Kralj, vidnejši predstavniki evropskih organov ter pomembni deležniki iz lokalnega okolja.

Vljudno vabljeni k spremljanju novic in aktualnega dogajanja pri projektu SI4CARE preko:

* Facebook skupine projekta SI4CARE: <https://www.facebook.com/groups/174958477751341>
* LinkedIn skupine projekta SI4CARE: <https://www.linkedin.com/groups/12503237/>
* Spletne strani projekta SI4CARE: <https://si4care.adrioninterreg.eu/>

Za več informacij se lahko obrnete na:

* Vlado Dimovski (vodja projekta) na [vlado.dimovski@ef.uni-lj.si](mailto:vlado.dimovski@ef.uni-lj.si);
* Simon Colnar (vodja delovnega paketa komunikacija) na [simon.colnar@ef.uni-lj.si](mailto:simon.colnar@ef.uni-lj.si);
* Sara Tomšič (podžupanja Mestne občine Novo mesto) na [sara.tomsic@novomesto.si](mailto:sara.tomsic@novomesto.si);
* Nataša Jakopin (organizacija dogodka v Novem mestu) na [natasa.jakopin@novomesto.si](mailto:natasa.jakopin@novomesto.si).

1. Je razmerje med številom starejših (65 let ali več) in številom delovno sposobnih prebivalcev (20-64), pomnoženo s 100. Koeficient pove, koliko starejših je odvisnih od 100 delovno sposobnih prebivalcev. [↑](#footnote-ref-1)